Dié Pta-woonbuurte dalk sonder waterArgieffoto: Wikimedia Die Tshwane-metro het inwoners gewaarsku dat ŉ paar woonbuurte in Pretoria steeds Donderdag deur ŉ onbeplande wateronderbreking geraak gaan word. Noodherstelwerk was veronderstel om Woensdag aan die toevoerpyplyn van die Meintjieskop-reservoir te begin, maar kon nie voortgaan nie omdat die reservoir te vol was. Die reservoir is vroeër vandeesweek tydelik afgeskakel om die stad se span loodgieters in staat te stel om ŉ groot waterlek op dié pyplyn te herstel. Selby Bokaba, ŉ woordvoerder van die metro, het egter gesê die watervlak in die reservoir kon nie heeltemal leegloop nie, maar dat die watervlak intussen tot 23% gedaal het. “Tegnici sal aanhou om die watervlak te monitor en hulle verwag dat dit oornag beduidend sal daal. As alles volgens plan verloop sal dit Donderdagoggend leeg wees en sal herstelwerk van 08:00 tot 16:00 op die pyplyn begin,” het hy gesê. Die woonbuurte wat geraak gaan word, is Arcadia, Bryntirion, Deerness, Eastcliff, Eastwood, Elandspoort, Lisdoganpark, Prinshof, Rietfontein, Rietondale en Riviera. Die middestad gaan ook geraak word. Die metro het verskoning gevra vir enige ongerief wat deur die onbeplande onderbreking veroorsaak word.